## L’IVAM obri este dissabte en horari nocturn i acull el concert d’Original Dixieland de Sedajazz

*** El museu, que estarà obert fins a la mitjanit amb entrada gratuïta, oferix activitats i visites comentades a les exposicions**

L’Institut València d’Art Modern (IVAM) acull este dissabte 17 de maig un concert de *jazz* a càrrec de la banda Original Dixieland de Sedajazz amb motiu de la Nit Europea dels Museus.

L’IVAM, que estendrà el seu horari fins a la mitjanit amb entrada gratuïta des de les 19:00 hores, oferix una programació especial d’activitats per a tots els públics i recorreguts nocturns a les seues exposicions.

A partir de les 20:00 hores, el col·lectiu Sedajazz farà el tret d’eixida a la Nit dels Museus amb una actuació de la banda Original Dixieland. Es tracta d’una de les formacions més veteranes del nostre país de música *dixie-land*, un estil que es va fer famós a principis del segle XX quan la cultura emergent del *jazz* a Amèrica es va trobar amb els músics europeus que fugien de la Primera Guerra Mundial.

D’altra banda, l’IVAM oferix una oportunitat única de visitar les seues exposicions en horari nocturn amb un recorregut per l’exposició ‘Soledad Sevilla. Ritmes, trames i variables’. El menú de la Nit dels Museus inclou, a més, visites comentades a l’exposició ‘Manolo Gil. Àlbum’ (que es clausura el pròxim 25 de maig) i a l’exposició de l’artista Simone Fattal, guardonada amb el Premi Julio González 2024.

**18 de maig, Dia dels Museus 2025**

La Nit Europea dels Museus s’emmarca en les celebracions que tindran lloc durant tota la setmana amb motiu del Dia Internacional dels Museus (DIM).

Com a part de les activitats, el museu inaugura el divendres 16 de maig l’exposició ‘Això no és còmic! Fanzins: avantguarda i innovació del còmic a Espanya’, una mostra sobre el fanzín a través de l’obra de més de quaranta autors i autores.

Al voltant d’esta exposició, l’IVAM proposa un taller de còmic familiar titulat ‘Un gos en una pàgina’, a càrrec de l’artista Martín López Lam. Es pot consultar tota la programació i horaris en la web de l’IVAM.

Fecha: 14/05/2025